Il-Kummissjoni Ewropea u l-Ġappun illum iffirmaw ftehim dwar is-sikurezza tal-avjazzjoni ċivili, li se jkompli jagħti spinta lill-kooperazzjoni diġà b'saħħitha li l-UE għandha mal-Ġappun u li se jsaħħaħ il-kompetittività tal-industrija tal-avjazzjoni tal-UE. Sena u nofs wara li daħal fis-seħħ il-Ftehim ta' Sħubija Ekonomika bejn l-UE u l-Ġappun u bdiet l-implimentazzjoni tal-Ftehim ta' Sħubija Strateġika, l-iffirmar tal-lum juri l-fiduċja reċiproka u l-impenn biex napprofondixxu s-sħubija strateġika tagħna. Ir-regoli komuni se jiffaċilitaw il-kooperazzjoni tal-kumpaniji Ewropej u Ġappuniżi u se jnaqqsu l-piż amministrattiv għall-awtoritajiet, joħolqu opportunitajiet aħjar għall-investiment u jsaħħu l-prosperità ekonomika u t-tkabbir. Dan il-ftehim bilaterali tas-sikurezza tal-avjazzjoni ċivili (BASA) se jappoġġa lill-manifatturi tal-prodotti ajrunawtiċi tal-UE biex iżidu l-kummerċ u s-sehem mis-suq tagħhom fis-suq Ġappuniż. Għalhekk, dan se jaqdi rwol importanti fl-irkupru tas-settur mill-kriżi attwali. Il-Kummissarju għat-Trasport Adina Vălean qalet: “Dan il-ftehim se jiffaċilita l-aċċess tal-industrija tal-avjazzjoni tagħna għas-suq Ġappuniż, u se jgħin fl-irkupru ta' din l-industrija li ntlaqtet ħażin mill-kriżi. Qed insaħħu wkoll il-kooperazzjoni bejn l-awtoritajiet tal-avjazzjoni tal-UE u tal-Ġappun lejn livell ogħla ta' sikurezza tal-avjazzjoni ċivili u kompatibbiltà ambjentali.” L-objettiv ewlieni tal-BASA huwa li jitħaffef il-kummerċ tal-inġenji tal-ajru u l-prodotti relatati. Il-BASA se jneħħi d-duplikazzjonijiet mhux meħtieġa tal-attivitajiet tal-evalwazzjoni u l-ittestjar għall-prodotti ajrunawtiċi, inaqqas l-ispejjeż għall-awtoritajiet u l-industrija tal-avjazzjoni u jippromwovi l-kooperazzjoni bejn l-Awtoritajiet tal-Avjazzjoni Ċivili tal-UE u tal-Ġappun. Il-BASA se jnaqqas b'mod sinifikanti ż-żmien meħtieġ sabiex il-manifatturi tal-prodotti ajrunawtiċi jiksbu l-approvazzjonijiet għall-esportazzjoni lejn il-Ġappun. Fl-istess waqt se jipprovdi livell aktar b'saħħtu ta' ċertezza legali, inkluż dwar id-drittijiet ta' proprjetà individwali (IPR) li jwasslu għal kooperazzjoni akbar bejn il-kumpaniji fl-UE u fil-Ġappun. Inqas minn sena wara l-iffirmar tas-Sħubija bejn l-UE u l-Ġappun dwar il-Konnettività Sostenibbli u l-Infrastruttura ta' Kwalità, il-BASA se jsaħħaħ ukoll il-konnettività tat-trasport f'konformità mal-Istrateġija tal-UE dwar il-konnessjoni bejn l-Ewropa u l-Asja. Sfond Il-BASA bejn l-UE u l-Ġappun jimmarka riżultat prinċipali ieħor taħt l-Istrateġija tal-Avjazzjoni għall-Ewropa tal-Kummissjoni – iddisinjata biex tiġġenera t-tkabbir għan-negozju Ewropew, trawwem l-innovazzjoni u tippermetti lill-passiġġieri japprofittaw minn titjiriet aktar sikuri, nodfa u rħas. Il-passi li jmiss Kemm l-Unjoni Ewropea u l-Ġappun se jipproċedu bil-proċeduri interni rispettivi tagħhom biex jikkonkludu l-ftehim. Sakemm jidħol fis-seħħ, il-ftehim se jiġi applikat b'mod proviżorju mill-iffirmar. Aktar informazzjoni Ftehim dwar is-sikurezza fl-avjazzjoni ċivili bejn l-Unjoni Ewropea u l-Ġappun